Forleden tilbød en kvinde på Vesterbro med et stort fad kravlende vandrende pinde mit barn at få et lille nemt kæledyr. »Hvorfor har du så mange?«, ville drengen vide, mens han fik lov at nappe to.

»Det er, fordi de er hunner. De laver børn med sig selv. Så der er ligesom ikke nogen begrænsning«, svarede hun.

Det rungede længe i mit hoved. Det med, at når der ikke er nogen hanner, så laver hunner en masse unger. Jeg vidste faktisk ikke, at visse typer vandrende pinde formerer sig ved jomfrufødsel (naturvejledertyper, vær søde ikke at sende mig lange forklarende mails om dette, tak. Det er ment som en metafor).